Sewe kinderboeke om na uit te sien in Februarie! | LAPA Uitgewers
Sewe kinderboeke om na uit te sien in Februarie!
by LAPA Uitgewers on Feb 8th, 2018 Tweet
Z is vir Zackie 9: Die dieretuin
Vandag is 'n spesiale dag. Zackie se klas gaan dieretuin toe! Hulle kan nie wag om die leeus, olifante, apies en ander diere te sien nie. Maar Anton gaan ook saam. Anton is 'n boelie. Hy hou vreeslik baie van spog. En hy gaan sy bes probeer om almal se dag te bederf.
Z is vir Zackie 10: Die vreemde fossiel
Zackie en Vincent is op soek na fossiele! Dalk is daar 'n T-rex in die tuin begrawe? Of 'n trikeratops in die parkie? Of 'n stegosourus op die sypaadjie! Almal dink hulle is laf. Daar is tog nie fossiele in Granaatstraat nie. Maar dan ontdek hulle iets fantasties!
Hoezit! Die wonderwêreld van perde en ponies
Wat is die verskil tussen 'n perd en 'n ponie? Watter soort perd kan meer as 'n klein motor weeg? Waarvoor word verskillende soorte perde regoor die wêreld gebruik? Hoe moet jy jou perd of ponie versorg? Ontdek die wonderlike wêreld van perde en ponies met hierdie boek propvol prettige feite en aktiwiteite! Met 48 bladsye vol fassinerende feite, volkleurfoto's en hope aktiwiteite, speletjies en kopkrappers waarmee jy die wonderwêreld van perde en ponies kan verken, is hierdie boek gewaarborg om jong feitevrate se tone te laat omkrul van lekkerkry! Maak van naderby kennis met van die indrukwekkendste perderasse, vind uit wat alles by 'n ryskool gebeur, ontmoet perde se verlangse familie in die diereryk, en ontdek 'n paar asemrowende perderekords! Die temas en aktiwiteite maak hierdie reeks boeke die perfekte hulpbron vir skoolprojekte en sal sorg vir ure se prettige vermaak by die huis. Sedert Hoezit! se bestaan in boekvorm, is daar al meer as 51 700 kopieë van hierdie reeks verkoop.
Reënboogrant Maats: Omnibus 1
Een van die gewildste Afrikaanse reekse is nou vir die eerste keer in 'n omnibus beskikbaar! Kom deel in die lekkerste tye van Shani en haar sussie Sunette se lewens – tydens die Reënboogrant-jare! In die Reënboogrant Maats-boeke is Shani-hulle op laerskool, en hulle beleef allerlei opwindende avonture – van 'n dief wat straatnommers steel, tot 'n droomrol in 'n balletkonsert.
Hierdie omnibus bevat die eerste drie titels uit dié gewilde reeks: Skelmstreke en kattekwaad, Alleen tuis en Die balletkonsert.
Die Reënboogrant-boeke, waarvan die eerste in 1995 verskyn het, was uiters gewild. Reënboogrant is destyds as 'n "boeksepie" beskryf. LAPA is trots om dit weer aan jong lesers beskikbaar te stel.
lllustreerder: Linki Lutz
Susan Ongansie is 'n splinternuwe skrywer!
Mietsie en haar boetie, Maans, is twee katjies. Hulle hou daarvan om met hulle bal op die sagte gras te speel. Maar toe Mietsie aan die slaap raak, besluit Maans om oor die muur te spring en iemand te gaan soek wat met hom wil speel.
Mietsie word wakker en ontdek haar boetie is skoonveld! Toe sy hom gaan soek, kry sy vir Mors en Jors, die twee grys straatkatte wat hou van stry en baklei! Sal die twee straatkatte haar kan help om haar boetie te kry – en uit die pad van die gevaarlike straatbrakke te bly?
Susan Ongansie is 'n grondslagfase-onderwyseres wat op Beaufort-Wes gebore en getoë is. "Die aard van my werk bied 'n lekker geleentheid vir skryf, aangesien ek graag stories, liedjies en gediggies skryf wat vir my leerders relevant is. Ek geniet die genot op hul gesiggies."
Linki Lutz het aan die Universiteit van Stellenbosch gegradueer met 'n cum laude vir haar prakties in Skone Kunste. Piet Grobler is haar peetpa, so sy wou van 'n vroeë ouderdom reeds 'n loopbaan as illustreerder volg.
Kom ons praat oor waar babas vandaan kom
Illustreerder: Michael Emberley
Hierdie deernisvolle boek fokus op belangrike dinge waaroor kinders wonder: babas, voortplanting, liggame, gene, grootword, liefde, gesondheid en nog baie meer. Die inligting word op 'n eenvoudige manier oorgedra met humoristiese kommentaar van 'n baie nuuskierige voëltjie en 'n teësinnig by wat sou verkies om eerder nie oor dié dinge te praat nie! Vrolike volkleurstrokiesprentillustrasies help om die teks nog meer toeganklik te maak.
Seksvoorligtingboeke vir jonger kinders is in groot aanvraag en hierdie titel is al vir 15 jaar in Amerika en Engeland 'n topverkoper.
Robie H. Harris is 'n bekroonde skrywer wat veral bekend is as skrywer van kinderboeke oor seksualiteit. Sy het jare se ondervinding as onderwyser en as die direkteur van 'n náskoolprogram vir jong kinders. Sy woon saam met haar man in Boston, VSA. Michael Emberley skryf en illustreer al meer as dertig jaar lank kinderboeke. Hy woon in Ierland.
Aksieheld Austin: Nag van grille
Skrywer en illustreerder: Fanie Viljoen
Die middag voor die vertoning gaan maak Ewald en sy beste vriend, Carlo, egter 'n draai by die grillerige ou fliekmuseum wat deel van die teater is. Kort voor lank is hulle vasgekeer in die museum – saam met 'n geheimsinnige figuur wat in die donker rondsluip …
Dié asemrowende reeks avontuurverhale uit die pen van Fanie Viljoen is perfek vir jong lesers wat hou van stories propvol aksie en adrenalien!
Z is vir Zackie 9: Die dieretuin deur Jaco Jacobs, met illustrasies Alex van Houwelingen
Z is vir Zackie 10: Die vreemde fossiel deur Jaco Jacobs, met illustrasies deur Alex van Houwelingen
Hoezit! Die wonderwêreld van perde en ponies deur Jaco Jacobs en Fanie Viljoen
Reënboogrant Maats: Omnibus 1 deur Maritha Snyman
Kattekwaad deur Susan Ongansie, met illustrasies deur Linki Lutz
Kom ons praat oor waar babas vandaan kom deur Robie H. Harris, met illustrasies deur Michael Emberley
Aksieheld Austin: Nag van grille geskryf en geïllustreer deur Fanie Viljoen
Cats: Afrikaans, Children, New Releases, South Africa, Travel
Tags: Afrikaans, Aksieheld Austin, Alex van Houwelingen, Children, Die dieretuin, Die vreemde fossiel, Fanie Viljoen, Hoezit! Die wonderwêreld van perde en ponies, Jaco Jacobs, Kattekwaad, Kom ons praat oor waar babas vandaan kom, LAPA Uitgewers, Linki Lutz, Maritha Snyman, Michael Emberley, Nag van grille, New Releases, Reënboogrant Maats: Omnibus 1, Robie H Harris, South Africa, Susan Ongansie, Travel, Z is vir Zackie 10, Z is vir Zackie 9